D พุ่งกระฉูด 18% นิวไฮรอบ 3 ปี ผลงาน Q1 “เทิร์นอะราวด์” วางเป้ารายได้ปีนี้โต 25%
D พุ่งกระฉูด 18% นิวไฮรอบ 3 ปี หลังผลงาน Q1 “เทิร์นอะราวด์” วางเป้ารายได้ปีนี้โต 25% รับคลายมาตรการคุมโควิด หนุนบริการทันตกรรมเพิ่มขึ้น
D พุ่งกระฉูด 18% นิวไฮรอบ 3 ปี หลังผลงาน Q1 “เทิร์นอะราวด์” วางเป้ารายได้ปีนี้โต 25% รับคลายมาตรการคุมโควิด หนุนบริการทันตกรรมเพิ่มขึ้น
20 พ.ค. 2565

ผู้สื่อข่าวรายงานว่า  วันนี้(20 พ.ค.2565) ราคาหุ้นบริษัท เดนทัล คอร์ปอเรชั่น จำกัด (มหาชน) หรือ D  ณ เวลา 14:41 น. อยู่ที่ระดับ 5.90 บาท ปรับตัวขึ้น 0.90 บาท หรือ 18.00% ด้วยมูลค่าการซื้อขาย 68.97 ล้านบาท ราคาหุ้นนิวไฮในรอบ 3 ปี 2 เดือน โดยเทียบตั้งแต่หุ้นยืนที่ระดับ 6.13 บาท เมื่อวันที่ 27 ก.พ.2562

โดยก่อนหน้า(13พ.ค.65) ทพ.พรศักดิ์ ตันตาปกุล ประธานเจ้าหน้าที่บริหาร D กล่าวว่า บริษัทคาดการณ์ว่าหลังจากรัฐบาลประกาศให้ โควิด-19 เป็นโรคประจำถิ่นในต้นเดือน ก.ค.65 จะทำให้มีการผ่อนคลายตามมาตรการต่างๆ มากขึ้น  และนักท่องเที่ยวต่างชาติ สามารถเดินทางเข้ามาในประเทศไทยได้เพิ่มขึ้น ซึ่งจะส่งผลดีต่อธุรกิจการให้บริการด้านทันตกรรมของบริษัท และคาดว่าจะสามารถทำให้รายได้ของบริษัทในปี 65   เติบโตตามเป้าหมายที่ตั้งไว้อยู่ที่ 25%
สำหรับผลการดำเนินงานของบริษัทงวดไตรมาส 1/65 บริษัทมีผลกำไรสุทธิ จำนวน 7.9 ล้านบาท เมื่อเทียบจากงวดเดียวกันของปีก่อนที่ขาดทุน 1.9 ล้านบาท โดยมีรายได้รวม 166.3 ล้านบาท หรือเพิ่มขึ้น 17% จากงวดไตรมาส 1/64 ซึ่งรายได้หลักมาจากการให้บริการด้านทันตกรรมจำนวน  111.1  ล้านบาท เพิ่มขึ้น 23.2 ล้านบาท หรือ 27% และมีรายได้จากการขายอีก 55.2 ล้านบาท
โดยผลประกอบการของบริษัทปรับตัวไปในทิศทางที่ดี เนื่องจากการให้บริการด้านทันตกรรมมีรายได้สูงขึ้น ทั้งลูกค้าคนไทยและลูกค้าต่างชาติ ซึ่งเป็นผลมาจากการที่ประเทศไทยเริ่มกลับเข้าสู่ภาวะปกติ มีการเดินทางท่องเที่ยวจากต่างชาติภายใต้มาตรการ Test&amp;Go ส่วนลูกค้าคนไทย เริ่มคลายความกังวลจากสถานการณ์โรคระบาด  เพราะประชาชนส่วนใหญ่ของประเทศได้รับวัคซีนครบ 2 เข็มแล้ว
ทั้งนี้ ตั้งแต่ต้นปี 65 ธุรกิจให้บริการด้านทันตกรรมในกลุ่มบริษัทได้มีการเปิดให้บริการตามปกติ และยังคงเข้มงวดในมาตรฐานความสะอาด ปลอดภัย เพื่อสร้างความมั่นใจให้กับผู้มาใช้บริการ ในส่วนของรายได้จากลูกค้าที่เข้ามาใช้บริการในไตรมาส 1/65 เมื่อเทียบกับงวดเดียวกันของปีก่อนบริษัทมีรายได้จากลูกค้าต่างชาติในจำนวน 43 ล้านบาท เพิ่มขึ้น 80% ลูกค้าคนไทยในจำนวน 66.8 ล้านบาท เพิ่มขึ้น 6%
“รายได้ของบริษัทไตรมาส 1 เริ่มกลับมาดีขึ้น ลูกค้ากลับเข้ามาใช้บริการด้านทันตกรรมกับกลุ่มบริษัทอย่างต่อเนื่อง จำนวนเฉลี่ยเข้าใช้บริการในไตรสมาสนี้ 17,000 ครั้ง ลูกค้าคนไทยหลังได้วัคซีนครบ 2 เข็มเริ่มคลายความกังวล ส่วนลูกค้าต่างชาติส่วนใหญ่เป็นนักท่องเที่ยว เดินทางเข้ามาในประเทศสะดวกขึ้น ภายใต้มาตรการ Test&amp;Go เมื่อสถานการณ์ต่างๆ เริ่มดีขึ้นเริ่มเข้าสู่ภาวะปกติ งานให้บริการทันตกรรมก็จะได้รับผลดีไปด้วย”ทพ.พรศักดิ์ กล่าว